text:
Tíðindi
Valevnislisti til skúlastýrisvalið 8. november 2016
Skúlin á Fossánesi Hesi eru uppstillaði til skúlastýrisvalið 8. November 2016 Andras í Frammistovu Brynleif ...
Valevni til Eldraráðið
Gjørt verður kunnugt, at hesi tvey valevni eru uppstillað til Eldraráðið.- Jóhanna Margreta Matras í Buð- Bodil SimonsenValið fer fram samstundis sum kommunuvalið - og ...
Kunngerð broyting í byggisamtykt D og E øki
Broyting í Almennu Byggisamtyktini fyri Hvannasunds Kommunu Tilfar, sum lýsir broytingina liggur frammi á kommunuskrivstovuni og www.hvannasund.fo frá 28. oktober 2016 til og við 18. ...
Kunngerð kommunuval týsdagin 8. november 2016
Hervið verður gjørt kunnugt, at atkvøðugreiðslan til kommunuvalið týsdagin 8. november 2016 í Hvannasunds kommunu fer fram í skúlanum á Fossánesi frá kl. ...
kommunuval 8. november 2016
Hesi stilla upp til bygdaráðið, á kommunuvalinum 8. novembur 2016 Listi A. Albert Olivur Samson Johannessen, varaleiðari, Norðdepil ...
Skúlastýrisval 8.november 2016
Vilt tú hava ávirkan á, hvat barn títt lærir í skúlanum, og hevur tú eina meining um, hvørji undirvísingaramboð skúlin skal brúka, og hvørjar fysiskar ...
Kommunulæknaavloysari
Kunning um setan av John Davidsen – aut. id 002LCHervið verður sagt frá, at John Davidsen, Sepstrupvej 7, DK-8653 Them, er settur sum kommunulæknaavloysari í ...
Kvøldskúli veturin 2016/2017
Kvøldskúli veturin 2016/2017Fag Undirvísari Dagur Dato Tilmelding á tlf. Gjald Hondarbeiði Marta Justesen Mánadag ...
Valevnislistar til kommunuvalið 8. nov. 2016
Valevnislistar til kommunuvalið 8. nov. 2016 Seinasta freist at lata valevnislistar inn er tann: ...
Byggisamtykt
Kunngerð Broyting í Almennu Byggisamtyktini hjáHvannasunds Kommunu. Sambært gr. 6 í løgtingslóg nr. 13 frá 21. mai 1954 um ...
Vegleiðandi dømi um ein valevnislista til komandi kommunuval
Vegleiðandi dømi um ein valevnislista til kommunuvalið 8.11.2016 ...
Val til Eldraráðið 2016
Í samband við kommunuvalið 2016 skal umboð eisini veljast til Eldraráðið. Stýrið fyri NBH hevur avgjørt, at Eldraráðið skal mannast eftir sama leisti, sum stýrið. ...
Fyrilestur í Skúlanum á Fossánesi
Súrevnistrot á gáttarfirðum Gunvør á Norði, Fiskaaling, heldur fyrilestur í Skúlanum á Fossánesi mikudagin 21. september kl. 19.30.Fyrilesturin er partur av átakinum "Vísindavøka á ...
Skrá - Norðdepil 150 ár
Hósdagur, 25. august Kl. 17 Gomul barnaspøl á Torginum í Norðdepli Kl. 19 Skúlin á Fossánesi -Bókin Hetta er okkara bygd ...
Norðdepil 150 ár um tiltøkini
Tann 28. august í ár verða 150 ár liðin, síðan tað reyk fyrstu ferð á Oyruni – ella í Norðdepli, sum vanliga verður sagt í ...


c: text/html

text:
Bilvask
Tað var júst bilvask, ið var grundarlagið undir fyritøkuni, tá ið Bilrøkt bleiv sett á stovn. Fyri ein bil hevur tað stóran týdning, at hann verður væl hildin bæði innan og uttan. Hetta ger, at livitíðin á bilinum veksur, somuleiðis sum virðið á bilinum heldur sær væl betur.
Um tú vendir tær til okkara á Bilrøkt, vilja vit fegnir koma við góðum ráðum til, hvat júst er rætta loysnin til tín bil, tá ið tað ræður um at halda hann við líka.
Eykagjald fyri stór akfør (vøruvognar, jeepar o.l.) + 20 %
Allir prísir eru við MVG

robotstxt: allowed

filter: keep


text:
Á ferð við stovninum
Tá børn á stovni ella í dagrøkt skulu flytast í bilum, galda somu reglur, sum tá koyrt verður í privatbilum. Summir stovnar hava kortini onga útgerð, og ein møguleiki er tí, at foreldrini sjálvi fáa útgerð til vega.
Børn í bussi
Bussar, sum eru skrásettir síðani 1999, skulu hava trygdarbelti á øllum setrum, býarbussar tó undantiknir. Meginreglan er, at eru trygdarbelti í bussinum, skulu tey verða brúkt. Tá stovnurin skal túr við bussi, skulu børn úr trimum árum vera íbundin, um trygdarbelti eru í bussinum. Ráðið fyri Ferðslutrygd mælir til, at stovnar og skúlar einans brúka bussar við vanligum trípunktsbelti.
Tryggast eru børnini, um tey sita íbundin aldurssvarandi trygdarútgerð. At kalla eingin trygdarútgerð til børn er góðkend til mjadnabelti, so umráðandi er at kanna frammanundan, at bussurin hevur trípunktsbelti. Ansa eftir, at børnini ikki smoyggja skákbeltið undir armin ella afturum bak – hetta kann vera lívshættisligt í samanstoyti.
Koyring í hýruvogni
Nýtir stovnurin ella dagrøktin hýruvogn, kann avtala gerast við eitt hýruvognsfelag um at hava tøkar barnastólar og bilpútur. Annars kunnu børnini hava sína egnu útgerð.
Er góðkend útgerð tøk til børn undir 3 ár, skal hon verða nýtt. Børn eldri enn 3 ár skulu verða spent føst við vanliga trygdarbeltinum á baksetrinum ella við serútgerð, um hon er til. Í hýruvogni, eins og í øðrum bilum, má bara ein persónur sita á hvørjum setri. Tá tú bíleggur hýruvogn, kanst tú spyrja, um tey hava barnaútgerð til túrin.


text:
Navn og heimstaður
§ 1
Navn felagsins er Samskifti og heimstaður tess er Tórshavn.
Endamál
§ 2
Endamál felagsins er at savna føroysku sniðgávu- og samskiftisvirkini og taka sær av teirra yrkisligu og felagsligu áhugamálum.
Limir og limaskapur
§ 3
Limir í felagnum kunnu gerast øll virki, sum starvast innan samskiftisráðgeving, grafiska sniðgeving og lýsingarsmíð og hvørs leiðsla má haldast at hava neyðuga fakliga útbúgving og/ella arbeiðsroyndir.
Umsókn um limaskap verður latin nevnd felagsins. Í umsóknarskjalinum skal umsøkjarin við undirskrift vátta at fylgja viðtøkum felagsins, sum tær til eina og hvørja tíð eru. Saman við umsóknini skulu vera teir upplýsingar, sum eru neyðugir fyri viðgerð av umsóknini. Nevndin kann gera serstakt umsóknarblað og kann biðja um allar teir upplýsingar, sum nevndin metir neyðugar fyri at viðgera upptøkuna. Nevndin tekur avgerð um upptøku av nýggjum limum. Noktar nevndin umsókn um limaskap, kann viðkomandi leggja málið fyri fyrstkomandi aðalfund felagsins.
§ 4
Limaskapurin heldur uppat um:
· limur meldar seg út sambært § 5,
· limur verður koyrdur úr felagnum, sambært § 16.
§ 5
Melda seg úr felagnum kann eingin uttan við skrivligari fráboðan og við 1 mánaða freist.
Fíggjarviðurskifti felagsins
§ 6
Roknskaparár felagsins er álmanakkaárið.
Roknskapur felagsins verður grannskoðaður av einum á aðalfundinum valdum grannskoðara.
Ársaðalfundurin ásetur fyri hvørt ár limagjald.
Fyri limir, sum gerast limir í roknskaparárinum, verður lutfallsligt limagjald roknað.
Beinanvegin eftir ársaðalfundin krevur nevnd felagsins limagjaldið inn. Frá limum, sum gerast limir eftir hetta, krevur nevnd felagsins beinanvegin lutfallsligt limagjald inn.
Limirnir ábyrgdast ikki fyri skyldur felagsins.
Nevnd felagsins
§ 7
Í nevndini sita 3-4 limir. Limirnir sita í 1 ár í senn. Valt verður millum limir felagsins á hvørjum aðalfundi.
Nevndarlimirnir skulu vera eigarar ella stjórar í limafeløgunum, ella persónar, sum hesi skjóta upp.
Nevndin skipar seg sjálv við formanni og næstformanni á fyrsta nevndarfundi eftir aðalfundin.
Verður talið av nevndarlimum minni enn 3 og eru meira enn 2 mánaðir til næsta aðalfund, skal nevndin kalla til eykaaðalfundar at velja nýggjar nevndarlimir fyri teir.
§ 8
Nevndarfundur verður hildin tá ið formaðurin, ella ein annar nevndarlimur ynskja tað.
Í nevndini verða avgerðir tiknar við vanligum meirluta. Nevndin er bert viðtøkufør um í minsta lagi tveir nevndarlimir eru møttir.
Tekningarregla
§ 9
Formaðurin ella skrivari felagsins tekna felagið í sambandi við vanliga raksturin. Formaðurin kann lata øðrum nevndarlimi hesa heimild.
Tó verður felagið teknað av tveimum nevndarlimum, tá tað kemur til óvanligar dispositiónir.
Aðalfundir felagsins
§ 10
Ársaðalfundir felagsins skulu haldast áðrenn apríl mánaður er úti. Nevndin boðar til aðalfundar við freist uppá í minsta lagi 14 dagar og í mesta lagi 28 dagar, hetta við skrivi til hvønn lim. Fundarskráin skal tilskilast í fundarfráboðanina.
Á ársaðalfundinum skulu evnini verða hesi:
1. val av fundarstjóra,
2. frásøgn nevndarinnar frá virki felagsins í farna ári,
3. framløga av ársroknskapi við grannskoðaraátekning til góðkenningar,
4. avgerð um nýtslu av yvirskoti, ella rindan av halli, sambært góðkenda roknskapinum,
5. val av nevndarlimum,
6. val av grannskoðara,
7. innkomin mál og ymiskt.
§ 11
Eykaaðalfundur verður hildin eftir avgerð nevndarinnar, ella eftir áheitan frá í minsta lagi trimum av limunum.
Áheitan um aðalfund skal tilskila hvørji mál ynskjast viðgjørd á aðalfundinum.
Nevndin skal kalla til eykaaðalfundar sambært § 10, stk. 1 innan 14 dagar eftir at áheitanin er komin til nevndina.
§ 12
Á aðalfundum hevur hvørt felag atkvøðurætt samsvarandi hesum mørkum:
1 atkvøða, tá er um 1-3 ársverk.
2 atkvøður, tá talan er um 4-9 ársverk
3 atkvøður, tá talan er um 10 og meira ársverk.
Ársverk verður gjørt upp sambært seinasta tøka ársrokniskapinum hjá liminum. Fyriliggur ársrokniskapur ikki, skal limurin lata grannskoðara felagsins nøktandi skjalaprógv til uppgerð av ársverkum. Limir, sum ikki hava goldið limagjald sambært skrivligum kravi frá felagnum, hava ikki atkvøðurætt á aðalfundi.
§ 13
Á aðalfundi verða avgerðir tiknar við vanligum meiriluta, uttan so at hesar viðtøkur áseta annað.
Til avgerð um at broyta hesar viðtøkur, ella at avtaka felagið krevst at í minsta lagi 2/3 av limum felagsins eru á fundi og at í minsta lagi 2/3 av møttum limum atkvøða fyri.
Atkvøða í minsta lagi 2/3 av møttum limum fyri, men eru ikki 2/3 av limum felagsins á fundi, verður beinanvegin kallað til eykaaðalfund, sum skal haldast innan 28 dagar eftir fyrra fundin.
Á seinna fundinum kann avgerð takast um 2/3 av møttum limum atkvøða fyri, líkamikið hvussu nógvir eru møttir.
§ 14
Allar atkvøðugreiðslur á aðalfundum skulu vera skrivligar um ein limur krevur tað.
§ 15
Á hvørjum ársaðalfundi verður ein roknskapargrannskoðari valdur.
Starv hansara stendur við til aðalfundurin hevur valt nýggjan grannskoðara.
Úrkoyring
§ 16
Um ein limur ikki heldur viðtøkur felagsins harundir ikki rindar limagjald, kann nevndin geva honum eina skrivliga ávaring.
Um ein limur – hóast givna skrivliga ávaring – ikki heldur viðtøkur felagsins harundir ikki rindar limagjald, kann nevndin koyra limin úr felagnum. Um limur gjøgnum sitt virksemi skaðar umdømi hjá Samskifti ella limi kann nevndin koyra haann úr felagnum.
Tekur nevndin avgerð um at koyra ein lim úr felagnum, kann viðkomandi limur leggja málið fyri eykaaðalfund, sum nevndin hevur skyldu at kalla til, um viðkomandi limur setir fram áheitan um hetta.
Á hesum eykaaðalfundi hevur viðkomandi limur ikki sjálvur atkvøðurætt.
Avtøka
§ 17
Verður felagið avtikið, skal ogn felagsins verða nýtt til at menna føroyska sniðgávu- og samskiftisvinnu, soleiðis sum aðalfundurin tekur avgerð um.
Hesar viðtøkur eru seinast broyttar á ársaðalfundi tann 10 / 09 2009.
Hesar viðtøkur eru seinast broyttar á ársaðalfundi tann 06 / 09 2012.
Fundarstjóri:
Gordon Rajani
Nevndin:
Niels Arge Galán, form.
Michael Koba, næstform.
Jan Berg Jørgensen


text:
Fríggjadagin 9. mai kl. 16 til 18 letur ein framsýning við verkum hjá Joel Cole og Amariel Norðoy upp í Galerie Focus í Lambagerði 1 í Havn.
Tuesday, May 6, 2014
Tíðindaskriv: Joel Cole og Amariel Norðoy í Galerie Focus.
Fríggjadagin 9. mai kl. 16 til 18 letur ein framsýning við verkum hjá Joel Cole og Amariel Norðoy upp í Galerie Focus í Lambagerði 1 í Havn.
Joel Cole vaks upp í miðjuni í Norður Amerika, í indiansku bygdini Shakopee. Umgyrdur av skógi, áum og opnum slættum lærdi hann at veiða og samla og hetta var til at vekja eitt sterkt tilknýti til náttúruna. Ein holl og djúp vitan um tað organiska tilfarið loyvir Joel at spæla við tær lítlu nuancurnar ímillum konsistens, mynstur og lit. Við at arbeiða uttan tekningar og fá mát loyvir Joel tilfarinum at avgera hvat verður sett saman og hvussu. Listarligu møblarnir, standmyndirnar og vasarnir Joel skapar spæla við markið ímillum list og funktionalitet, og avbjóðar definitiónini av list hjá áskoðarinum.
”From understanding the properties of the materials used, all the way down to the cellular characteristics and longevity, to being acutely aware of the emotional state of everyone involved in the artistic process, I tend to create a story around each piece – a story that reflects not only the intent of the piece, but also a documentation of everything brought to the act of creating the final piece. I believe the process is bigger than the product,” sigur Joel Cole.
Amariel Norðoy er málari og grafikari. Hann hevur sýnt fram ymsa staðni í Europa, USA og Japan, hann er útbúgvin skipasmiðjur. Det Kongelige Danske Kunstakademi, København, 1977-83. Grafiskt skeið, Finland, 1984. Hann hevur m.a. prýtt skúlan í Porkeri, Lágargarð, Tórshavn. Samuels Kirkjuna í Keypmannahavn. Prýtt ymisk tíðarrit og bøkur. Afturvendandi temu hjá Amarial Norðoy eru Skiftandi ljósið, Báturin og Útróðrarbørn, flestu myndirnar eru íblástur frá uppvøkstrinum, Mikladalur og Kalsoyarfjørður.
Farast kann inn á heimasíðuna www.galeriefocus.com, og síggja myndirnar sum eru á framsýningini.
Undir ferniseringini kemur Holgar Jacobsen at undirhalda við gittara og sangi.
Framsýningin er opin til 22. mai, týsdag til fríggjadag kl. 15 til 18 og leygardag kl. 16 til 18, eisini er opið eftir avtalu.
Posted by Listin at 8:31 AM
Labels: Framsýningar, Tíðindaskriv


text:
Tuesday, September 11, 2012
Hava vit drálað, mugu vit bert ásanna
Janus Kamban
Eina ferð í fimtiárunum vitjaði ein danskur útvarpsmaður henda vegin. Hann vildi geva eina lýsing av støðu og standi her. Hann støkk sjálvandi eisini inn á gólvið uppi í Varðgøtu. Aftan á vitjanina har skuldi hann siga "Man tror, at William Heinesen er dum, men det er han slet ikke". Hvussu hann í fyrstani hevur fingið hesa fatan er ilt at siga, men hann skilti tó, at hann hevði mistikið seg.
Vit, sum kenna William, hava ongantíð hildið, at hann var býttur, tvørturímóti, vit hava vitað, at hann var av vísastu monnum. Men vit hava kanska gjørt okkum sek í nøkrum øðrum. Og tað er, at vit hava ikki tikið myndlistamannin William Heinesen heilt í álvara. Her hevur skaldið og rithøvundurin William Heinesen staðið í millum. Harragud, tað eru so mangir rithøvundar, sum hava málað - Strindberg málaði, Victor Hugo teknaði skortmyndir av persónunum í skaldsøgum sínum. Tagore málaði. Pusjkin teknaði - ein kundi hildið áfram.
Eitt annað, sum so løgið tað ljóðar, hevur forðað, er hansara ótrúliga largesse - stórtøkni. Tá aðrir myndlistamenn pírnir hava skjøttað sítt kappingarskeið - roynt at komið sær fram, hevur William gávumildur stroytt um seg við tekningum og málningum, púra fríur fyri at ota seg fram, og givið tað mesta burtur.
Fyri vanlig hvønndagslig og krøkin fólk, má hetta tykjast ørskapur. Nú tú hevur høvi at síggja eitt úrval av hansara verkum er tað fyrsta tú leggur til merkis, hvussu fjølbrottur hann er. Í evnisvali hevur hann víðkað um føroyska landslagið, lagt eina nýggja stødd aftrat. Trøllkonufingur og Tindhólmur eru merkiligir landslagsformar, ið beinleiðis leyga á, lítur tú teg íkring. Men landið goymir annað - bæði tað, tú sært við opnum eygum omaná og so tað dulda - undir jørð. Her hevur William við sínum myndum rúmkað um heim okkara. Serligu hugmyndagávur hansara og eyðsæddi litsansur hansara koma so týðiliga fram í óteljandi kliptum vignettum - og so menniskjað - menniskjað, sum vit ongantíð verða liðug við. Í tekningum kennir tú aftur ta góðsku og tann stillføra, men eisini barokka, villa humor, tú minnist úr bókum hansara. Alt teknað og málað og klipt við tí sinnalag, sum eyðkennir veruliga list. Hava vit drálað, so mugu vit við hesi framsýning bert ásanna og - takka!
Tekstur í kataloginum WH90 (Listasavn Føroya 1990)
Posted by Listin at 7:33 AM


text:
Búskaparlig framgongd
25. mai 2015
Framgongdin í føroysku vinnuni seinnu árini, hevur verið hornasteinurin undir framgongdini í føroyska búskapinum, ið aftur er ein fortreyt fyri einum framtíðartryggjaðum vælferðarsamfelag og búskaparligum haldføri
Vinnudrivin búskaparvøkstur
Búskaparliga framgongdin seinnu árini, er skapt við stabilum kørmum fyri vinnu og borgarar, og hóast brotasjógvarnir frá altjóða fíggjar- og búskaparkreppu leikaðu í, varð vald ein hóvlig leið at stimbra vinnuligum virksemi og síðan at fáa javnvág á almennu kassarnar.
Við løgdu fíggjarkørmunum, fáa vit aftur yvirskot á landsins fíggjarlóg í 2016.
Teir karmar, ið vórðu lagdir fyri alivinnuna, tá ið hon var farin fyri bakka, hava borið ávøkst og hava, saman við dugnaligum leiðslum, verið viðvirkandi til, at vit í dag hava eina alivinnu í heimsflokki.
Harumframt hava vit vunnið okkum nógv størri kvotur av pelagiskum tilfeingi, ið hevur økt munandi um okkara útflutningsvirði og skapt heilt nýggjar møguleikar fyri enn størri framburði innan okkara fiskivinnu.
Grundarlag fyri størri vøkstri
Møguleikarnir fyri framburði í hesum vinnum, eru framvegis stórir. Hesin framburður er í gongd og verður enn størri, tá ið tryggir karmar verða settir fyri fiskivinnuna, og betraðar handilsavtalur eru komnar uppá pláss.
Hesar vinnur, ið eru í fyrsta liðið, draga hinar vinnugeirarnar við. Um øll hava møguleikar at fáa rávøru, kunnu nýggjar avleiddar vinnur spyrjast burturúr, ið vit ikki hava ella kenna til í dag.
Tænastuvinnan heystar eisini fruktirnar av framburðinum í primær- og sekundærvinnuni.
Útgangsstøðið fyri framburði er lagt, og vit skulu virka fyri at skapa vøkstur í verandi vinnum, umframt stimbra nýggjar og nýskapandi vinnur. Hetta vil verða við til at skapa ein støðugan búskaparvøkstur og framtíðartryggja vælferðina.
Bárður S. Nielsen
Løgtingsmaður fyri Sambandsflokkin
RN
Aftur


text:
Orð: William R. Newell
Lag: Daniel B. Towner, Eric H. Swinstead
Týtt: Victor Danielsen
1. Ár í synd og hugmóð livdi eg,
kendi ei hann, sum leið fyri meg,
kendi ei hin góða lívsins veg
til Golgata.
Niðurlag: Náði rík er har á Golgata,
fyrigeving fyri syndina;
friður er har fyri sálina
á Golgata.
2. Harrans orð fekk meg til síðst at sjá,
hvussu djúpt í synd eg fallin lá;
fyri míni sál rann ljós upp tá
á Golgata.
3. Nú í Jesusi eg hvíli trygt,
havi á hann alt mítt álit bygt;
burt svann ófriður og ivi, frykt
á Golgata.
4. Áh, tann kærleiki, sum toldi tað,
ið á krossinum hann bar hin dag!
Stóra náði, at mín sál varð glað
á Golgata!


text:
Eirikur Lindenskov 01.10.2016 (06:32)
Toyota liggur framvegis á odda
Hagtølini frá Akstovuni vísa framvegis, at Toyota er mest seldi bilur í Føroyum.
Av teimum 2.160 nýggju akførunum, sum eru seld higartil í ár, eru seldir 266 Toyota. Næst Toyota kemur Citroen við 216 og síðani Volkswagen 203 nýggjum bilum.
Meginparturin av nýggju akførunum, sum verða innflutt eru persónbilar. Higartil eru 1.597 nýggir persónbilar í mun til 1.376 sama tíðarskeið í fjør. Tað er ein øking upp á 221 bilar ella 16,1 prosent. Samlaði vøksturin í innflutningi av akførum higartil í ár er 13,45 prosent.
Tíggju tey mest seldu bilmerkini higartil í ár síggjast í talvuni niðanfyri. Vert er at leggja til merkir, at viðfestisvognurin Variant framvegis er á topp 10 listanum:


text:
Gjáar Samkomuhús
Undir krígnum varð dansistova bygd við Gjógv. Eitt felag varð stovnað at byggja dansistovuna, og hetta felagið varð kallað Gjáar Samkomuhús.
Í 1980 varð hetta felag umskipað til bygdarfelag, og fekk hetta felag navnið Bygdarfelagið Gjáar Samkomuhús.
Gamla dansistovan varð vorðin ov lítil og ótíðarhóskandi, so umskipaða felagið setti sær fyri at vaksa um húsið og gera tað meira tíðarhóskandi.´
Í 1986 varð byrja at grava út undir gomlu dansistovuni, takið varð tikið av, eins og veggurin omaneftir varð tikin niður. Síðani varð húsið vaksið 1,5 metur omaneftir, útbygningur varð gjørdur niðaneftir, kjallari útgrivin og nýtt loft varð reist á bygninginum.
Hetta gjørdi, at vit í veruleikanum fingu ein heilt nýggjan bygning í trimum hæddum, sum líka síðani hevur verið dúgliga nýttur.
Húsið verður nýtt til ymiskar samkomur og veitslur. Um vetrarnar savnast bygdarfólkið hvørt mánakvøld til hugnaløtu, og um summarið verður húsið nógv útleigað til bæði skúlaflokkar og størri familjusamkomur, sum m.a. gera nógv av at nýta stóra hylin í ánni við síðuna av, "Lítlafløtt", at spæla og vassa í.
Bygdarfelagið Gjáar Samkomuhús hevur útvið 200 limir og í nevndini sita: Kristian Jákup Joensen, tlf. 213325, Sofus Johannesen, tlf. 216586, og Jóhanna Vang, tlf. 421269


text:
Orð: Anker Eli Petersen
Lag: Terji Rasmussen
Úr mjørkanum trína tey aftur og aftur
ein ævigan dans uttan tónleik og orð,
úr gráanum sjóvar frá túsundtals fetum
men døggin er rein – ongar slóðir og spor.
– Og tøgnin syngur um løtur
um lívið í loyndari líð
og ferðir um marknaðar gøtur
ein dans handan fatan og tíð.
Og innan úr mjørkanum hómar tú skuggar
ein liðaleys fjøld dregur lívið at sær,
so lokkandi teskar úr ósæddum varrum
um frælsi á víddunum handan tín garð.
– Og tú slotar mót rekandi skýggjum
tevjar ein droymandi frið
tí, at lívið sum byrjar av nýggjum
er fjalt handan nærmasta lið.
-Men tú torir bert ikki at stíga
á gøtur títt eyga ei sær,
tú vilt heldur standa og bíða
við liðið ið ognaðist tær.
Og dansurin dregur teg aftur og aftur
ein droymandi longsul gerð sár í títt sinn,
og kanska ein dagin tú trínur um liðið
sum víðopið stendur og bjóðar tær inn.
– Og inni í mjørkanum brennur
eitt bleiktrandi lítilsvert bál
login, ið gerð at tú kennir
lívsneistan í tíni sál.


text:
Melda teg til Facebook-tiltakið her. MFS skipar aftur fyri ræstkjøtaveitslu - hesuferð í Føroyahúsinum leygarkvøldið 11. februar 2012.
Menu: Súpan Ræstkjøt Dessert
Undirhald: Konferencier Pætur á Borg - spælir felagssang til borðhaldið Finnur Jensen (PFP) - spælir sínar sangir eftir miðnátt
Barr: 10 kr. barr av donskum øli (Tuborg/Carlsberg) 10 kr. barr av shots (Gajol/Fisherman)
Kostnaður: 250 kr. (!)
Billett: Møguleiki verður at keypa billett í Føroyahúsinum til tiltøkini hjá MFS. Fyrsti kjansur: Formansumfarið 13. oktober Næsti kjansur: Løgtingsvalið 29. oktober
Ella flyt pengar á konto hjá MFS; Danske Bank: Reg. 9570 - Konto: 215.456.0 Viðmerk "Navn & Ræstkjøt" Og send meyl til "mfsmeylar@gmail.com" um nøgd, og navn, á luttakarum.
Annað: Einans møguleika at keypa billett til alt kvødið/tiltakið. Avmarkað atgongd.


text:
Nýtt LGBT tilfar til fólkaskúlan
Føroyskir LGBTarar kundu neyvan ímyndað sær betri ”brúðargávur” enn nýggju temasíðuna hjá Námi, ”Samkynd giftast” og nýggju lærubókina “Kroppur, kenslur og kynslív”, sum Bókadeild Føroya Lærarafelag hevur givið út. LGBT Føroyar fegnast um, at limirnir í rørsluni nú fáa innivist í bæði føroysku lóggávuni og føroyska fólka- og miðnámsskúlanum.
Háaktuelt tilfar frá Nám
LGBT Føroyar fegnast um, at eitt alment forlag sum Nám, hevur dirvi at taka um rótina á einum ofta viðkvomum evni, sum vit samkyndu enn tykjast at vera, og viðgera okkara drúgva stríð at vinna rættin til at giftast borgarliga í Føroyum.
LGBT viðurskifti hava í alt ov stóran mun verið tagd burtur í føroyska skúlanum. Hetta hevur LGBT Føroyar eisini víst á, og løgdu vit fram alment ynski um at fáa hetta broytt í fjør. Í einum modernaðum demokratiskum samfelag skulu øll fólk hava innivist – eisini í skúlanum. At taka LGBT viðurskifti upp í undirvísingini er tí at brynja okkara ungu til at gerast rúmligir og væl upplýstir samfelagsborgarar eins og núverandi løgtingslóg longu áleggur fólkaskúlanum at gera. Hetta hevur Nám nú gjørt.
Temasíðan hjá Nám er eitt risafet til at fáa dagsaktuelt, heimligt og viðkomandi tilfar inn í skúlan. Málið er lýst væl frá øllum síðum og sleppa allir partar til orðanna á temasíðuni, sum kann síggjast her: http://snar.fo/samkynd/
Rúmlig læribók um kynslív
LGBT Føroyar fegnast somuleiðis um, at Bókadeild Føroya Lærarfelag samstundis hevur útgivið bókina “Kroppur, kenslur og kynslív”, sum er handbók til tannáringin við upplýsingum um alt tað, sum hendir í hesum týdningarmikla tíðarskeiðinum í lívinum. Bókin er væl egnað til teirra, ið eru á veg inn í kynsbúningarárini.
LGBT Føroyar er serliga fegin um, at bókin viðger allar partar av kynslívinum og menningina av okkum sum menniskju og okkara kyni. Eingin og einki verður tagt burtur, eins og tað ofta varð í slíkum bókum fyrr í tíðini. Kynslívið og tess mongu ymisku variantar verður viðgjørt á ein natúrligan, avslappaðan og tíðarhóskandi hátt, har rúm er fyri øllum og har øll skulu hava sama møguleika at mennast í samsvari við egna kynsligu sannføring og kynsligan samleika.
LGBT Føroyar vónar, at lærarar og næmingar í føroyum fara at taka væl ímóti nýggja tilfarinum, sum fer at gera tað munandi lættari at vera ungur LGBTari í føroyska fólka- og miðnámsskúlanum.


text:
Hvørji forrit/appir eiga/kunnu verða á teldini og á teldlinum?
Hesi forrit eru góð at hava á teldlinum:
Allar tær appir ið eru nevndar niðanfyri eru sendar við App Cat á teldilin hjá tykkum.
Adobe Reader
Skriviforritið Pages
Hesi forrit eru góð at hava á telduni:
Skriviforrit: Kravið til skriviforritið er, at tað kann goyma í PDF formati.
Nýggjastu versiónirnar kunnu goyma sum PDF. Forritð er ikki ókeypis
Libre Office
Ókeypis skriviforrit, sum líkist nógv Microsoft Office. Kann goyma sum PDF.
(minst til at velja røttu útgávuna t.v.s. til tað skriviforritið ið tú hevur á telduni)


text:
Lag: Magga Magga mín
Eg dyrkaði sum yngri gymnastikk,
men sló meg seinri uppá erotikk,
tað skuldi eg bert ongantíð havt gjørt,
nú haldi eg, at tað var púra ørt.
Eg hestin kláraði í fyrsta hol,
tað kravdi bæði øvilsi og tol,
í tognum kom eg upp í stívan kvart,
tá mól, og fyri eygunum varð svart.
Mær dámdi bæði bukk og plint og barr,
og ikki var eg nakrantíð til narr;
á barrini eg hevði serligt skil,
har havi eg nú síðan hildið til.
Men hjúnarband mítt vendi øllum um,
eg sigi ikki, kona mín er dumm,
hon fatar bara ikki gymnastikk,
og hon er eftir mær hvørt eygablikk.
Tí tá tey settu lingiadulið,
tá var eg líka við at sleppa við,
men kona mín hon segði: “Korta nei,
í Stockholm verður gøtan tær ov breið.”
Tit ungu sum nú sita her um borð,
tit lýði nú á míni vísdómsorð:
At um tit hava hug til gymnastikk,
erfaring mín er : ongan erotikk!


text:
Seyður sleptur í oynna
1962: 8 brundar blivu keyptir av Trøllanesi.
1968: Bleiv ein hvítur veðrur sleptur út frá Levin Olsen
1970: Keypti lítla Dímun 6 brundlomb úr Kirkjubø frá Sjúrða Patursson – 2 svartar, 1 gulmutan. 1 fram gráan, 1 reyðan og 1 egglitan .
1972: Bleiv 1 svartur tvaðvetur veðrur frá J. Nattestad, sleptur í Lítla Dímun.
1974: Høvuðsvartur,veturgamal veðrur frá N.P. Olsen sleptur út.
1977: keypti Lítla Dímun 5 brundlomb frá Tummas á Kjalnesi í Kollafjørði , av teimum vóru 3 kollutir, av íslenskari ætt.
1978: Blivur sleptar 45 gimbera út á Lítla Dímun, hesar vóru keyptar úr Kollafjørði, frá Tummas á Kjallnesi og Adrian í Homrum.
1979: Eisini blivur 2 brundar keyptir úr Saksum frá Jákup Hansen, Bónda. Teir blivur sleptir út 14/7, men blivur tiknir inn aftur sama heyst, tí teir høvdu vánalig horn.
1981: Ein flekkutur veturgamal veðrur frá Páll Poulsen blívur sleptur út.
1992: 9 brundlomb blivu keypt úr Trøllanesi frá Jógvan Joensen, bónda. 7 reyðar, 1 svartan og ein morreyðan. Tyrlan fleyg hesar út.
2002: 52 gimbrar av landi í Hvalba 17/4.
2003: 48 gimbrar av landi í Hvalba 12/5, hesar blivur førdar við tyrlu og setta á Kollinum.
2006: 5 brundar av hesum komu 2 av Eiði, Jan Thomsen, 2 úr Sjendum, Tjørnuvík og 1 av Trøllanesi, Jógvan Joensen.
2007: 3. mai blivur sleptar 44 gimbrar og 8 veðrar út av landi. Hesir blivur settir av á Kollinum.
2008: 48 gimbrar blivu sleptar út á Lítla Dímun.
2009: 46 gimbrar sleptar í Oynna


text:
Royn ein bil frá okkum fyrst
Vit hava eitt stórt úrval av nýggjum og brúktum bilum á goymslu. Ein bilur skal upplivast. Tí mæla vit tær til, at koma framvið til ein royndartúr í einum av okkara bilum, áðrenn avgerð verur tikin.
Tú ert eisini vælkomin inn til eitt prát um tínar møguleikar. Hjá PF Wenzel fært tú ráðgeving frá væl skikkaðum fólki, ið samanlagt hevur meir enn 30 ára royndir innan bilasølu.
At keypa bil er ein stór avgerð og íløga. Vit vilja tí tryggja tær, at tú finnur tann rætta bilin til júst tín tørv.
Av nýggjum bilum umboða vit merkini Ford og Volvo
Teldupostur:
Upp- og afturlatingartíðir:
Mán-frí 9.00-17.00
Sølumaður: Magnus Remberg
Sølumaður: Terje B. Vestergaard
Sølumaður: Bergur Tórálvsson Clementsen


text:
STØÐI
Seinastu árini hevur tann ósiður tikið seg upp at nýta orðið støði fyri hitt útlendska "niveau". Talað verður um "høgt" og "lágt støði", eitt nú tá ið fiskiveiðisáttmálar eru til viðgerðar, og eitt yndisorð hjá mongum er "tænastustøði", tá ið fínt skal vera.
Orðið støði merkir í livandi føroyskum máli 'grundarlag', t.d. um steinseting at seta hoyggj á, hoygarðsstøði. Tí er eitt nú støðisútbúgving góð týðing av danska orðinum 'basisuddannelse'. Onnur merking er 'niðasti partur á sátu'. Av hesum, ið her er nevnt, sæst, at tað er illa valt at nýtastøði fyri "niveau". "Niveau" kunnu vera ójøvn til hæddar, og tá fellur tað væl betur at nýta orðið stig at týða hetta orð við; hugsað verður um stigini á stiganum. Soleiðis kundu vit eitt nú sagt, at tænastustigið var høgt ella lágt, ella bert: tænastan var góð ella vánalig.
Hvussu vit orða hetta ella ikki, "støði" fær ikki verið rætta orðið, og mælt verður tíðindafólki til at tiga tað burtur! Kanska onnur so fylgja eftir, sum frá líður.
BÝLINGSHÚS O.A.
Ikki verður altíð nóg væl gáað eftir, um fyrri liður í samansettum orðum stendur í røttum tali. Tí er vert, tá ið nýggj orð verða myndað, at hugsa seg gjølla um og vita eftir, um fyrri liður eigur at vera í eintali ella fleirtali. Fær skeivur formur frið at festast, kemst illa aftur um aftur, tá ið ein tíð er farin. Her er nóg mikið at nevna Sjómansheimið og Sjómansskúlan. Hesir stovnar eru fyri sjómenn, og tí hevði verið beinari at havt fyrra lið í fleirtali: Sjómannaheimið og Sjómannaskúlin. Her hevur danska fyrimyndin "sømandshjem" og "sømandsskole" gingið fram um føroyska málkenslu. Men hjá teimum, sum stovnaðu Føroya fiskimannafelag, var málkenslan í betri standi. Navnið Kvinnufelagssamskipanin er heldur ikki í lagi málsliga. Hetta er samskipan av fleiri kvinnufeløgum, og tí átti navnið av røttum verið Kvinnufelagasamskipanin. Man tað vera ov seint at broyta?
Nú er høvuðsstaður okkara farin at gera samkomu- og felagshús í nýggju býlingunum, og verða tey javnan nevnd "býlingahús". Nú er tílíkt hús hvørt í sínum býlingi - og tí kann ikki vera beint at hava fyrra orðliðin í fleirtali. Rætti formurin má vera býlingshús, eisini tá ið fleiri verða umrødd, tí hvørt húsið stendur í sínum býlingi. Gott hevði verið at fingið hetta í rættlag, áðrenn skeivi formurin fær fótin fyri seg. Okkurt blað nýtir longu rætta formin býlingshús. Vónandi taka fleiri eftir.
Eitt blað skrivaði um "ríkisumboðsmannastarvið". Spurt kundi verið, hvussu mangir ríkisumboðsmenn skuldu setast í starv, tí her er fyrri liður í orðinum í fleirtali!
Og hvat skulu vit halda um felagið, ið lýsti við "ræstkjøtaveitslu". Higartil hevur kjøt altíð verið eintalsorð, men í "orðinum" omanfyri stendur tað í fleirtali!
SKÍRA
Vanlig stavivilla er at fara skeivur av í og ý. Summi bløð hava tann óvana at skriva "skýra", tá ið tey meina við skíra, t.e. 'kalla, eyknevna'.Skýra er sjáldsamt orð, og tað merkir 'lýsa, greiða frá'. Skíra merkir upprunaliga 'reinsa' og síðan 'doypa, geva navn', og aðra merking hevur Svabo ikki fyri tveimum øldum síðan, men síðan tá er tað "sokkið niður" til at merkja 'kalla, eyknevna' - tó er gamla merkingin 'doypa' ikki heilt burturgloymd enn. Samsvarandi navnorð er skírn 'dópur'.
SAMDØGUR - IKKI "DØGN"
Hetta er rætta føroyska heitið á tíðarskeiðinum, sum er dagur og nátt, 24 tímar. Óføroyska orðið "døgn" hevur kortini enn djúpar røtur hjá mongum. Væntandi gera fjølmiðlarnir sítt til at lívga føroyska orðið samdøgur. Men gevið gætur: Tað eitur ikki "samdøgurt", sum stóð í blaði herfyri.
SENDARI
Áminning til teirra, ið lesa upp brøv: Á føroyskum eitur tann, ið sendir brævið, ikki "avsendari", men sendari.FYRI BORÐ
Føroyingar siga fyri borð og ikki "yvir borð". Her er tað danska "over bord", ið spøkir.
SVIÐUSOÐ
Ofta sæst í skrift orðafellið "verða við sviðið soð", men hetta er í royndum misfatað. Og hugsa vit okkum um, munnu vit halda tað vera heldur enn ikki løgið, at soð kann vera sviðið! Upprunaliga - og rætta - sniðið av hesum orðafelli er heldur: "verða við sviðusoð". Sviðusoð er soð, sum seyðarhøvd er kókað í. Tað man vera svangligt hjá honum, ið kemur ov seint til døgurða, tá ið seyðarhøvdini eru etin, einki er eftir uttan soðið, sviðusoðið, og tí er lítil dygd í. Í gomlum norrønum var orðið svið (hvk), ið merkti 'sviðin seyðarhøvd (og føtur)', men til var eisini tað sjáldsamara orðið sviða við somu merking, og tað fær væl verið fyrri liður í orði okkara sviðusoð.
Merkisvert er, at Nicolai Mohr hevur rætta fatan av orði og orðafelli í orðabókarhandriti sínum, ið hann skrivaði fyri um 200 árum síðan. Greinin ljóðar:
Teir vóru stívir í latíninum, teir gomlu lærdómsmenninir!
EIN SKORTLITT KÚGV…
Tá ið trý og fleiri hjáljóð koma saman, hvørvur ofta eitt teirra í framburði, tó at tað er merkt í skrift. Í orðinum skortlittur hoyrist t ikki, framburðurin er [skorlittur], men í vanligastu upptøkuni av vælkenda songinum er t latið ljóða. Tað er spell, tí at tað skapar fyridømi. Ein bati hevði tað verið, um tey, sum stíla fyri sendingum, søgdu orðið, sum tað eigur.
Somuleiðis hvørvur t í fyrra liði í svartkjaftur og svartkalvi.
HÁLKA
Hetta er gott og væl skiljandi orð. Tí skuldi verið óneyðugt at komið við so óføroyskum orði sum "glattføri", sum stóð at lesa í eini blaðlýsing í vetur.
SKJAL
er snøgt og viðførligt orð og man vera øllum kunnugt. Tað var tí ilt at fata, at tað var neyðugt at nýta orðið "dokument" minst fimm ferðir í eini tíðindasending herfyri og, látast sum orðið skjal ikki var til í málinum.
UPPLÝSING
Hetta er tann formur, ið langt síðan er valdur hesum orði í vandaðum máli. Tað er kvennkynsorð, upplýsingar í fleirtali. Hetta er eisini sjálvsagdur formur, tí frammanundan var til orðið lýsing, navnorð av sagnorðinum lýsa. Mælt verður frá at nýta kallkynsformarnar "upplýsingur" og "upplýsningur", sum tíðum eru at hoyra og síggja.
NÝTT ORÐ: TVÍKILJA
Nú er skip av tí slag, ið á útlendskum nevnist "katamaran", farið at sigla feskan laks úr Føroyum suður á meginlandið. Hetta kallar á tann góða gamla hugin at finna hóskandi føroyskt heiti at seta í staðin fyri tað fremmanda, ið ikki fellur væl á føroyskari tungu við sínum longu óføroysku a'um og herðing á 4. stavilsi. At krøkja eitt -ur upp í endan er ikki stórt mætari enn nýggj bót á gamalt klæði.
Tað sum eyðkennir tílíkt skip er, at tað hevur tveir skrokkar og tí eisini tveir kjølir. Av hesum kemur mest sum av sær sjálvum orðið tvíkilja, t.e. far við tveimum kjølum. Kvennkynsorð er, veikt bent eins og t.d. tilja. Orðafar skjýtur upp, at vit hereftir nevna "katamaran" tvíkilju.
NÝGGJ ORÐ UM VIÐKVÆM HUGTØK
Nú ið so nógv verður talað og skrivað um hesa herviligu sótt eyðkvæmi (beinrakið orð, ið hegnismaðurin Hanus Debes Joensen hevur gjørt), eru orð sum "homoseksuellur", "homoseksualitet", "biseksuellur" og "biseksualitet" í heilum á lofti. Saknur er í góðum føroyskum orðum fyri hesum fyribrigdum, og við vaksandi tollyndi hesum viðvíkjandi munnu flest vera á einum máli um, at kynvilla, kynvilstur og kynvillingur valla eru hóskandi longur, tí tey tykjast ov dømandi.
Orðafar vágar sær at seta fram uppskot um nøkur orð, við teirri vón, at tikið verður ímóti teimum við fatan og vælvild.
Kjarnaorðið er kyn, id kemur í staðin fyri "sex" í útlendsku orðunum. Við eftirfestinum -d fæst kvennkynsorðið kynd, ið skal merkja "seksualitet". Lýsingarorðið -kyndur skal merkja "-seksuel". Við forliðinum sam- 'homo-', tví- 'bi-' kunnu vit evna til hesi orð:
Samkyndur persónur hevur hug á sama kyni, tvíkyndur á báðum kynjum.


text:
Skipið verður 54 metrar langt. Í projekteringsarbeiðinum er áherðsla løgd á, at rakstrarkostnaðurin skal vera so lítil sum gjørligt. Tað nýggja skipið fer at hava sama manningartal sum Magnus Heinason, og hóast tað er nakað størri, verður tað ikki dýrari í rakstri.
Skipið fer at nøkta tørvin til hav- og fiskigransking nógv ár fram í tíðina og verður útgjørt til eisini at nøkta tørvin hjá øðrum føroyskum og útlendskum brúkarum.
Landsstýrismaðurin hevur gjørt av at samráðast skal við MEST um byggisáttmála.
Tekningar av skipinum kunnu síggjast her.


text:
Eitt evni, ið hevur fingið nógva umtalu í miðlunum hesa seinastu tíðina, er flóttafólk, sum koma til Evropa.
Sambært marknaeftirlitinum í ES, komu 107.500 fólk til Evropa í juli í 2015. Flestu flóttar, sum koma til Evropa, eru úr Sýria, Afganistan og Eritrea.
Temasíðan um flóttafólk kann verða brúkt í lærugreinunum søgu og samtíð, ella í kristnikunnleika og átrúnað.
Temasíðan er ætlað miðdeild og hádeild í fólkaskúlanum.
Evnið flóttafólk kann tykjast at vera eitt ógvuliga stórt evni, at taka upp í miðdeildini. Flóttafólk hava altíð verið, og evnið kann snúgva seg um alt frá ísrealsfólki í útlegd, til jødatýning í Nazi-Týsklandi, ella flýggjan undan náttúruvanlukkum og kríggi um allan heim beint nú.
Í hesum upplegginum verður dentur lagdur á, at næmingarnir fáa innlit í, hvussu tað er at vera flóttafólk. Hetta kann menna førleikan at skilja og góðtaka menniskju úr øðrum mentanum og við øðrum átrúnaði.
Evnið er býtt í trý:
Afturat hesum eru uppskot um bóltspøl o.a., sum leggja upp til at práta um kríggj, flóttafólk og at flýggja.
Tilfar til læraran og uppgávur til næmingarnar eru í høgra bredda.


text:
CCF 216 A
Einki TSB-nr.
1 Í Føroyum búgva høvdingar tveir,
- frú, gloym ikki meg –
Tróndur og Sigmundur eita teir.
- Eg troði so lættlig,
har gár ein dans for Dúna,
frú, gloym ikki meg,
har dansa bæði jomfrúur og moyar,
eg troði so lættlig.
2 Sigmundur búði sær Skúvoy á,
Tróndur búði á Gøtuvág.
3 Tróndur situr í sínari lon:
“Heintið mær Sjúrða Tollaksson!
4 Tit heintið mær *Gutta og lága Tórð!”
Snarliga boð eftir øllum fór.
5 Tróndur er argur og hugsar ilt:
“Sigmundur hevur os veitslu spilt.”
6 Inn koma sveinar og stedast for borð:
“Hvat vilt tú, Tróndur, tú sendi os boð?”
7 “Eg læt senda boðini tey,
tit skulu hjálpa til Sigmunds deyð.
8 Tit hvessið spjót og brýnið knív,
tað skal gelda Sigmunds lív!
9 Hetta mítt ráð man vera gott,
tit skulu herja á hann á nátt.”
10 Samlaðust saman sveinar og menn,
fylgdust til strandar allir í senn.
11 Tróndur siglir um Skúvoyarfjørð,
skútan bognaði sum ein gjørð.
12 Myrk var náttin, skútan gekk,
blíðan byrin Tróndur fekk.
13 Myrk var náttin, skútan rann,
teir hildu so beint mót Skúvoy fram.
14 Eingin vardi, teir komu hartil,
alt ber til, sum Tróndur vil.
15 Buldraðu teir við váknum hart,
hurðar gingu í smildur snart.
16 Sigmundur vaknar úr svøvni brátt:
“Hvør brýtur inn hjá mær í nátt?”
17 “Tann, ið nú brýtur tínar dyr,
tað er tann maður, tú hánaði fyrr.”
18 Sigmundur brá sítt svørð ímót,
trý fullu høvur for Tróndar fót.
19 Tróndur rópar alt so fús:
“Tit setið eld á Sigmunds hús!”
20 Sigmundur talar til frænda sín:
“Nú má eg rýma av húsi mínum.”
21 Einar av Suðuroy og frændin Tórð,
eingin annar við Sigmundi fór.
22 Gingu teir fram við grøna lund,
dvøldust við gjótuna eina stund.
23 Sigmunds húsfrú stendur við vegg:
“Hoyr tú, Tróndur Gøtuskegg!
24 Stríðist tú mót konu og børn,
tá ert tú glúpskari enn ein bjørn.”
25 “Tit sløkkið út eld, og stingið inn knív,
eg stríðist bert mót Sigmunds lívi!”
26 Tróndur hann vendist húsum frá,
beint ímóti, sum Sigmundur lá.
27 Tróndur hevur tað manndómsorð:
“Eg kenni royk av Sigmunds spor.”
28 Tróndur biður teir hava mót:
“Eg kenni royk av Sigmunds fót.”
29 Tróndur talar orðum brátt:
“Sigmundur, krógvar tú teg í nátt?”
30 Sigmundur tvørtur um gjótu brá,
Steingríms høvur á vølli lá.
31 Sigmundur aftur um gjótu sprakk,
svørðið úr hans hondum glapp.
32 Sigmundur aftur um gjótu steig,
svørðið úr hans hondum gleið.
33 Sigmundur í havið kastar seg,
Einar og Tórður sama veg.
34 Tá ið Tróndur hetta sá,
aftur at báti skundaði tá.
35 Aftur at báti skundaði tá,
men ikki kundi hann Sigmundi ná.
36 Svimja teir tríggir við sterkari ferð,
sum stríður streymur á firði er.
37 Tórður aftur um seg sá:
“Nú tekur Einar at dragna frá.”
38 Sigmundur gjørdi sær tann ómak,
hann legði Einar á sítt bak.
39 Tórður rætti Sigmundi hond:
“Nú hevur Einar givið upp ond.”
40 Sigmundur slepti Einari av:
“Suðuroyarfjørður varð tín grav.”
41 Sigmundur svimur og frændi hans:
“Enn er fjórðingur eftir til lands.”
42 Tórður leggur seg bylgju ímót:
“Eg eri givin í hond og fót.
43 Tú svim til lands, tonk ikki pá meg,
eg eri farin, redda teg!”
44 Svaraði Sigmundur, í sjónum sat:
“Ikki, frændi, skiljast vit at.
45 Vit vóru saman í mangari ferð,
ikki skulu vit skiljast her.”
46 Sigmundur var í orðum trúgvur,
hann legði Tórða á sín rygg.
47 Sigmundur svimur av kraft og makt:
“Nú hava vit at landi lagt.”
48 Brimið breyt sum boðaslóð,
tað Tórða niður at botni dró.
49 Sigmundur var ein menskur mann,
ikki bóru beinini hann.
50 Tá ið hann hevði svomið tann veg so langan,
hann legði seg stillan niður í tang.
51 Torgrímur átti Sandvík fyrr,
hann sá ein morgun út fyri dyr.
52 Torgrímur hyggur mót tara út:
“Eg meini, eg síggi ein reyðan klút.”
53 Torgrímur talar til sveinar tveir:
“Vitið um har er nakað meir!”
54 Inn koma dreingir og siga frá,
at stórur maður í tara lá.
55 At stórur maður í tara lá,
ongum líkari enn Sigmundi at sjá.
56 Torgrímur tekur sær øksi í hond,
so ganga teir at sjóvarstrond.
57 Torgrímur niður í tara sær,
maktarleysur lá Sigmundur har.
58 Torgrímur talar til sveinar sínar:
“Sigmunds ringur skal vera mín.
59 Dreingir, tit haldið mær í hans hár,
meðan eg gevi honum banasár!
60 Dreingir, tit haldið hans hár í topp,
meðan eg skilji høvur frá kropp!”
61 Dreingirnir hildu í hans hár,
meðan hann gav honum banasár.
62 Dreingirnir hildu hans hár í topp,
meðan hann skildi høvur frá kropp.
63 Ringin bóru teir heim til hús,
kroppin gróvu teir í sand og grús.
64 Slíkan enda Sigmundur fekk,
- frú, gloym ikki meg -
hans líki ikki av Føroyum gekk.
- Eg troði so lættlig,
har gár ein dans for Dúna,
frú, gloym ikki meg,
har dansa bæði jomfrúur og moyar,
eg troði so lættlig.
CCF 216 A
Einki TSB-nr.
Handrit: a: Kvæðasavnið hjá Napoleoni Nolsøe (Føroya landsbókasavn, Tórshavn) II (1842), s. 91, nr. 61; b: Hanus Hanusson: Fugloyarbók (fyri 1854), nr. 45 (AM, Access. 4).
Útgávur:
1. Føroya kvæði (N. Djurhuus greiddi til útgávu 1972), Band VI, s. 409.
2. Føroya kvæði (Inngangur og úrtøk eftir Dánjal Niclasen, 2003) 29. bind, s. 38.
Heimild: Úr Tórshavn. Napoleon Nolsøe (1809-1877) Tórshavn, 1842.


text:
Orð og lag: Teitur Lassen
Vit hava bygt henda stóra býin
har streymurin ferðast sum eiturkoppaspinn
fær alt við sum rørir seg á ein og hvønn hátt
frá harraleysum djórum til tjóvar á nátt
tokspor røkka víða út og mær leingist heim
at strekkja míni troytu bein
Fólkini ganga eftir vegnum í frakka
her hevur verið so kalt at áirnar frysta
ísurin bítur allastaðni hann kann
sjálvt tokini venja seg aldrin við kuldan
klokkan fylgir trúføst við tíðini
skjótt rými eg herfrá, til gongu um eg má
Mær tørvar at venda aftur til at liva smærri
at vera einsamallur við teimum eg kenni
har eingin hyggur eftir mær við undran
har eg dugi fuglanna sang frammanundan
tokspor finnast ikki har, men eg veit ein veg
ið tó krevur tolsemi


text:
Tróndur Arge 17.02.2017 (10:59)
Dótturin tekur við eftir pápan
Í farnu viku viku hevði Víkingur aðalfund. Brandur Jacobsen, formaður í felagnum, greiddi frá gongdini bæði bygnaðarliga og ítróttaliga í felagnum. Roknskapurin varð lagdur fram og góðkendur.
Á fundinum bleiv sitandi nevnd afturvald, umframt hetta var Elin Vatnhamar Olsen vald fyri Ólavur F. Olsen sála. Sostatt tekur dótturin við eftir pápanum, sum øll árini hevur sitið í nevndini.
Nevndin hjá Víkingi :
Brandur Jacobsen, formaður
Ólavur Thomsen, næstformaður
Ovi Heinesen, skrivari
Hanna E. Olsen, nevndarlimur
Jeffri Olsen, nevndarlimur
Elin Vatnhamar Olsen, nevndarlimur


text:
Eirikur Lindenskov 15.02.2017 (11:08)
Samt býráð samtykti innkoyringarvegin
Á býráðsfundi í Havn 27. oktober samtyktu allir 13 býráðslimirnir í Havn samlaðu yvirskipaðu loysnina fyri vegaføring í sambandi við innkoyringarvegin til Havnar, ábyrgdar- og kostnaðarbýti fyri samlaðu vegagerðina í sambandi við innkomuvegin til Tórshavnar.
Tað er avtalan, sum Heðin Mortensen, borgarstjóri, og Henrik Old, landsstýrismaður í samferðslumálum, skrivaðu undir 7. oktober.
Sambært gerðarbókini hjá Tórshavnar býráð, so gjørdi borgarstjórin, saman við fyrisitingini, á fundi hin 7. oktober í fjør gjørt avtalu við Samferðslumálaráðið, treytað av góðkenning frá Tórshavnar býráð, um samlaða yvirskipaða loysn fyri vegaføring, ábyrgdar- og kostnaðarbýti fyri samlaðu vegagerðina í sambandi við innkomuvegin til Tórshavnar:
»Avtalan merkir í høvuðsheitum, at allur vegurin, frá íbinding í Kaldbaksfjarðarvegin norðan fyri Skarðshjalla til Villingadalsvegin, verður landsvegur við ferðmarkinum 80 km/t. Landið skal gjalda allan hendan vegin, og frákoyringar frá honum við Klingruna og Sundsvegin, hesar frákoyringar vera gjørdar sum útflættingar. Landið skal somuleiðis tryggja vegaatgongd til ovara part av Villingadalsvegnum.
Ein vegur verður frá rundkoyringini við Eysturoyartunnilin við Hvítanes til íbinding í rundkoyring á nýggja landsvegnum oman fyri ídnaðarøkið á Sandvíkarhjalla. Hesin vegur og íbindingar verður eisini landsvegur.
Frá Villingadalsvegnum til økið undir Kerjum (við Hotel Føroyar) er, tá ferðslutrýstið ger tað neyðugt, avtalað at gera ein tunnil sum er á leið 1,5 km til longdar. Hesin tunnil skal fíggjast av landinum og Tórshavnar kommunu í felag, helvt um helvt. Talan verður um landsveg, og raksturin verður hjá landinum. Ein sera leys meting av kostnaðinum fyri ein tílíkan tunnil er 100 til 130 mió. kr., har Tórshavnar kommuna tá fer at bera helmingin av kostnaðinum.
Kommununnar partur av vegagerðini í sambandi við fyriliggjandi avtalu um innkomuvegin til Tórshavn er, sera leysliga mett:
Vegur frá Klingruni til Sundsvegin, góðir 800 metrar á 20.000 kr. pr. metur, kostar 16 mió. kr.
Leinging av Flatarvegnum, frá brúnni niðan til nýggja vegin góðir 120 metrar á 20.000 kr/m, kostar 2,4 mió., og liðugtgerð av 220 metrum á 10.000 kr./m niðan fyri brúnna kostar 2,2 mió. kr.
Leinging og umlegging av Sundsvegnum undir brúnna um Hoydalsá, tilsamans góðir 320 metrar á 20.000 kr. metur, kostar 6,4 mió. kr. Hetta verður neyðugt at fremja óansæð hvør loysn verður framd.
Samlaði tørvurin á fígging er soleiðis góðar 27 mió. kr. Av hesum skulu tær 16 mió. til Sundsvegin gerast óansæð, hvør loysnin verður vald. Verða tær 11 mió. kr. settar upp ímóti kostnaðinum av íbindingunum (3 stk.) og øktu møguleikunum fyri býarmenning norðan fyri landsvegin, talar hetta fyri at avtalan er til fyrimunar fyri kommununa«, stendur í gerðarbók býráðsins.
Sambært gerðarbókini, so mælir tekniski stjóri til at taka undir við avtaluni og samstundis gera neyðugu fyrireikingarnar til at útbyggja kommunala vegakervið í økinum.
Á fundi 11. oktober í fjør samtykkir tekniska nevnd eisini at taka undir við tilmælinum. Og á fundi 25. oktober samtykkir ein meirilut í fíggjarnevndini, Heðin Mortensen, Tróndur Sigurðsson, Annfinn Brekkstein og Jógvan Arge, at taka undir við. Ein minniluti, Sjúrður Olsen, tekur støðu á seinni fundi.
Og á býráðsfundi 27. oktober taka allir 13 býráðslimirnir, sum tá eru Heðin Mortensen, Tróndur Sigurðsson, Brekkstein, Djurhuus, ́gvan Arge, Jákup Dam, Elin Lindenskov, Helena Dam á Neystabø, Bogi Andreasen, Marin Katrina Frýdal og Sjúrður Olsen, undir við avtaluni um innkoyringarvegin.
Tað er hesa samtykt, sum Annika Olsen, borgarstjóri í tíðindaskrivi í gjár boðaði frá, at hon ætlar at broyta.


text:
Nútímans politikkur í dagførdum flokki
1. apríl 2016
Ein livandi politiskur flokkur eigur støðugt at eftirmeta politisk úrslit, førdan politikk og politiskar grundhugsjónir, so politikkurin stendur mát við samfelagsrák, og flokkurin er “up-to-date"
Soleiðis ljóðar ein høvuðsboðskapur frá ungdómspolitiskum tiltaki, sum Ungmannafelagið Samband skipaði fyri leygardagin 19. mars 2016, á Hvonn í Tórshavn.
Høvuðsevnið var: “Politisku grundhugsjónir Sambandsfloksins”. Limir og nevnd í ungmannafelagnum luttóku saman við øðrum sambandsáhugaðum.
Trivið varð í politisku grundhugsjónirnar hjá Sambandsflokkinum á nøkrum viðkomandi málsøkjum.
Ismur og dimensjónir
Magni Laksáfoss, næstformaður floksins, hevði eina áhugaverda lýsing av politisku hugtøkunum og grundhugsjónum, t.d. innan sosialismu, liberalismu, sosial-liberalismu, konservatismu og radikalismu.
Boð komu uppá, hvar ið Sambandsflokkurin er plaseraður í hesum ismum og politisku dimensjónum. Í tí sambandi varð komið inn á lokalpolitikk og virðispolitikk, t.d. kristindóm, flóttafólkaspurningin og støðuna hjá samkyndum.
Eisini er týðandi at hava í huga, at Sambandsflokkurin er einasti flokkur í Føroyum, sum gongur fult inn fyri Ríkisfelagsskapinum.
Í stevnuskránni hjá Sambandsflokkinum stendur eisini, at flokkurin er demokratiskur, liberalur og sosialt sinnaður flokkur.
Ung við boðum uppá grundhugsjónir
Luttakararnir á fundinum á Hvonn fingu nakrar uppgávur at loysa. Tær snúðu seg um ymisk viðkomandi politisk mál fyri ung sum t.d.: ungdómur, vælferðarsamfelagið, brúkaragjøld, vinna, útbúgving, politikkur og átrúnaður.
Felags fyri allar spurningarnir var, at finnast skuldi fram til grundhugsjónir floksins á útvaldu økjunum, og síðani varð sammett við førda politikkin.
Tað vísti seg, at tað er ikki altíð líka lætt at marka ymsu málini og argumentera fyri teimum.
Mál og grundgevingar eru ymisk og raka ymiskt. Nøkur argument kunnu rættast móti tí rationella og skilagóða, meðan onnur peika móti kenslum hjá veljarunum og kunnu gera tað lættari at vinna undirtøku.
Áhugavert var at síggja, at í politikki sum heild kunnu politiskar loysnir og tilhoyrandi argument í ávísum førum best tæna landinum við at vísa til tað faktuella og fakliga. Tó er tað væl kent, at ósaklig argument og seráhugamál hjá einstaklingum ella bólkum kunnu vinna á fakligheitini.
Nútímans politikkur
Tað er týðandi við ungdómspolitiskum tiltøkum, nú nýggja leiðsla Sambandsfloksins leggur nýggja politiska kós fyri flokkin.
Ungmannafelagið Samband heldur – og hetta var ein høvuðsniðurstøða á Hvonn – at ein livandi politiskur flokkur støðugt skal eftirmeta politisk úrslit, førdan politikk og politiskar grundhugsjónir. Politikkurin skal fylgja við tíðini og standa mát við samfelagsrák. Flokkurin skal vera “up-to-date”.
Ungmannafelagið fegnast um, at júst slíkt arbeiðið verður avrikað í hesum døgum, og at ung sambandsfólk eru við í arbeiðinum.
Nógvar meiningar og hugsanir kunnu vera í einum flokki um ymsu politisku málini. Sambandsflokkurin eigur støðugt at loyva nýhugsan og fleirtáttað sjónarmið - pláss má verða fyri ymiskleika. Hetta skal alt gerast innan fyri mørkini, sum stevnuskráin setur, og best er, at flokkurin dregur eina og somu línu í týðandi málum.
Eitt tiltak afturat áðrenn summarfrítíðina
Tiltakið var væl eydnað, og fólk kendu, at tey høvdu fingið nakað gevandi burturúr.
Næsta tiltak hjá Ungmannafelagnum Samband verður væntandi fyri summarfrítíðina, og tað verður skipað øðrvísi enn tað undanfarnað.
Felagið bjóðar øllum verandi og nýggjum limum við. Limatekning er á email-adressuni: ungasamband@gmail.com.
Vit hava tað gott og hugnaligt saman, og vit taka væl móti øllum, sum hava hug at vera við.
Ungmannafelagið Samband
RN
Aftur


text:
Hækkingarnar eru á sama støði, sum teir sáttmálar, Føroya Arbeiðsgevarafelag hevur gjørt í ár
Føroya Arbeiðsgevarafelag og Starvsmannafelagið skrivaðu í dag, 21. december 2010, undir nýggjar 2-ára sáttmálar fyri Posta og Føroya Tele. Sáttmálarnir eru galdandi frá 1. januar 2011 til 1. januar 2013.
Sáttmálarnir hava við sær eina lønarhækking á 1,25 % hin 1. januar 2011 og 2,37 % hin 1. januar 2012. Hækkingarnar eru sostatt á sama støði, sum teir sáttmálar Føroya Arbeiðsgevarafelag hevur gjørt higartil í hesi samráðingarrunduni, sum byrjaði við arbeiðarasáttmálunum í vár.


text:
MFS ynskir eins og politikkararnir, at útbúnu føroyingarnir flyta heim aftur til Føroya, men at taka pískin fram bøtir tó ikki um støðuna. Vit í MFS eru samd um, at tað er ikki rætta loysnin at broyta partin av ÚSUN, sum er settur av til skúlagjald, til lestrarlán.
ÚSUN stimbrar fjølbroytni
Áleið 225 føroyingar lesa í londum uttan fyri Norðurlond. Hesi fáa minni enn 12 milliónir krónur frá føroyska samfelagnum. Skilagóða íløgan, ið ÚSUN-skipanin er, stimbrar ungum at nema sær fjølbroyttar útbúgvingar. Verður ÚSUN lagt um til lán, fáa vit eina skipan, ið ger livikorini verri hjá teimum, ið leita sær uttanlands at lesa.
Á rættari kós? – Óætlaðar avleiðingar
Føroyar eru í harðari kapping við londini kring okkum um tað dýrasta tilfeingið, nevniliga menniskjuni. Uppskotið um at gera ÚSUN til lán ger als ikki kappingarførið betri. Endamálið við at broyta ÚSUN til lán er partvís fyri at fáa føroysk lesandi heim eftir loknan lestur. Men MFS loyvir sær at ivast í, um hetta málið verður rokkið við hesum amboðum.
Lesandi ynskja ikki at seta seg í skuld, og tað er sannlíkt, at nógv heldur fara at velja Danmark fram um onnur lond. Ein óætlað avleiðing er tí, at færri fara útum Norðurlond at ogna sær serkunnleika. Høvdu Føroyar umsitið lestrarstuðul til øll føroysk lesandi – eisini í Danmark –, so hevði støðan verið øðrvísi.
Ein onnur óætlað avleiðing er, at lesandi kring knøttin fata hesa lógina sum styggjandi og frástoytandi - og hetta er ikki ætlanin hjá politikkarunum. At seta ein lítlan part av teimum lesandi í skuld, um tey ikki koma heim, er beinleiðis skeivur boðskapur at senda! Meira sannlíkt verður, at lesandi tá fara til Danmarkar at lesa, so at lesandi sleppa frá at gjalda lánið aftur, um ein onkursvegna ikki kann flyta heim.
Føroyar skulu draga! - Ikki styggja!
Politikarar áttu heldur at roynt at bøtt um umstøðurnar hjá lesandi eftir loknan lestur við at givið teimum rættindi til m.a. eitt arbeiðsloysisgjald! - Tað hevði verið eitt dragandi átak!
At betra um tilboðini í Føroyum, menna umhvørvið og stimbra tilknýtið til Føroyar eru viðurskifti, ið kunnu birta undir, at lesandi venda aftur til teirra heim, Føroyar!
Við vón um eitt sakligt og fakligt kjak. - Við lestrarkvøðu
vegna MFS
Birita í Dali, forkvinna


text:
3D Secure - keyp trygt á netinum
Tá ið tú keypir við gjaldkorti á netinum, kanst tú verða biðin um at tøppa inn eitt 3D Secure loynital, ið er ein eyka trygd hjá tær, sum keypir á netinum. 3D Secure er eitt felags heiti fyri Verified by Visa, MasterCard SecureCode og Dankort Secured by Nets.
Ynskir tú, at tíni gjaldkort skulu verða fevnd av 3D Secure, skalt tú venda tær til okkara. Tað er nevniliga ikki møguligt hjá tær, sum føroyskum brúkara, at tekna teg til skipanina á netinum, uttan so, tú hevur eitt danskt CPR-nummar knýtt at tínum NemID.
Upplýs okkum fartelefonnummarið, ið skal knýtast at skipanini. 3D Secure verður virkið næsta yrkadag eftir, at tað er skrásett hjá okkum.
Frá januar 2017 verður 3D Secure eitt krav, tá ið keypt verður við Dankorti á netinum.
Fá meira at vita um 3D Secure við at trýsta á leinkið niðanfyri.
Verified by Visa, MasterCard SecureCode og Dankort Secured by Nets
Hevur tú trupulleikar í sambandi við 3D Secure, kanst tú seta teg í samband við kundatænastuna hjá Nets á telefon +45 44892750.


text:
1. mai 2016 vitjaði eg Adrianu, Kristian Eli og Tamaru í Keypmannahavn
Fitta Tamara, var eitt sindur trek at smílast til mín á byrja við :o)
Eftir eina løtu so fekk eg okkurt smíli frá henni :o)
So var man á hotellinum Hotel
Østerport, kamari var bara 5 metrar frá tokbananum, fyrstu ferð eg havi
verði á hotelli, har oyravernd liggur
á borðinum, he he men eg hoyrdi ikki tokini nakað serligt :)
Ein lítlan spákitúr, ímeðan Tamara svevur
Fitta barni
Vit fara ein trillitúr
Sunnumorgun 1. mai og ein lítlan túr áðrenn eg fari út til Patienthotelli at
vitja
Fleiri stór ferðamanna skip á Langelinje
Hettar elskar Tamara
Tamara reiggjar so fitt :)
Nú gera tey klárt at fara ein túr oman á Langelinje, klokkan er um 14 so eg
fari at sleppa mær á flogvøllin, skal avlevera bil og annað
Ein nýggj susjibarr í lufthavnini, sera smart maturin koyrir runt á einum
bandi alla tíðina, so tekur man tað man dámar, hevði tað verði
okkurt annað enn susji so hevði eg roynt tað :o)
Ein fínur sera stuttur túrur til KBH at vitja :)


text:
Summarferia í Danmark juli 2016 7
Hósdagur 28 juli og vit skrúva grillina sundur aftur
Debora dámar mega væl ís :)
Fríggjadagur og Anja og børnini fara heim aftur til Aalborg, vit fara við
Norrønu í morgin
Fríggjakvøldi tímdu vit ikki at gera mat, so vit spákaðu oman til matarstaði
ein túr, sum er 600 m frá summarhúsinum
Mexikanskt tortillachips hmm :o)
Aftaná fóru vit at fiska, beint við summarhúsið var Put and Take, men vit
fingu einki
Knappulig fór tað at regnað av grimd, so vit fóru inn á café´ina sum hoyrdi
til Put and Take at bíða til tað sleyt í og so heim :)
Leygarmorgun, vit eru farin úr summarhúsinum og steðga á hjá Anju og børnunum
at fáa eitt klemm afturat :o)
Debora mega kedd at vit fara
So eru vit í køðini í Hirtshals
Tangabátur fyllur olju á Norrønu og tað dró út 1½ tíma :o(
Sunnumorgun kl 08:30 og til morgunbuffet :)
Fótbóltskapping
Shetlandsoyggjarnar
Vit spældu nógv kort umborð
Hesin leggur kabal, á úttrykkinum gongur tað ikki so øðiliga væl :o)
So eru teir byrjaðir at koyra í land, uff altíð leingi at bíða
Ein fínur túrur í Danmark, fyrsta vikan ikki so mega gott veður, regnaði av
og á og yvirskíggja, tó lítt. Næsta vikan var sera góð
við sól og heitt hvønn dag, millum 28 og 31,5 hitastig. Síðsta vikan var ikki so galin, nakrir sóldagar og nakrir við ongari sól, okkurt alið


text:
Orð: Lív í Baianstovu
Lag: Jóan Petur Andreasen
Glæman frá kertuni speglast í rútinum,
eg siti í stovuni og hyggi út.
Havið er so nær við og tað skyggir inn,
– ljósdansur av aldum eftir loftinum.
Tónleikur berst fyri mær
eins og tá tú var her,
skapti aðra verð, ið var heit og von
– hví fór hon.
Nú tyrpist náttin um meg
tó balla veingir seg
um mína lon og eg kenni ein feril av frið’ –
hjarta mítt lyftist, sýtir at støðga,
men flýgur burt til tín
– hoyrir tút tað í suðinum.
Undarligt, men hóast dreymur mín horvin er
– farin undir flag, so misti hann eitt fræ.
Kann henda, um nú sól vermir tað,
veksur upp eitt geymatræ.
Geymatræ: eitt træ við gimsteinum, ið finnast sum symbolskt tilfar í tí ótilvitaða. Sigur frá sterkum, reinum og vøkrum dreymum (yrkjarans frágreiðing).Goym tekstin


text:
19. oktober 1995Nr. 147
Kunngerð um burturkast, sum broytt við kunngerð nr. 90 frá 28. september 2007
Við heimild í §§ 4, 6, 7, 35, 56, 57 og 72 í løgtingslóg nr. 134 frá 29. okt. 1988 um umhvørvisvernd hevur Føroya Landsstýri fyrisett:
Kap. 1.
Økið, sum kunngerðin fevnir um
§ 1. Kunngerðin fevnir um alt burturkast, sum ikki onnur lóggáva er um.
Stk. 2. 1) Boð, sum kommunustýrið gevur við heimild í kunngerðini víkja tó fyri møguligum boðum ella góðkenningum, sum Umhvørvisstovan gevur ella hevur givið við heimild í kap. 5 í løgtingslóg um umhvørvisvernd, jvb. § 1, nr. 4) í kunngerð nr. 54 frá 3. mai 1994 um at leggja eftirlits- og umsitingaruppgávur eftir umhvørvisverndarlógini til Umhvørvisstovuna.
Kap. 2.
Húsarhaldsburturkast
§ 2. Kommunustýrið skal hava eina innsavningarskipan (dagrenovatión) til alt húsarhaldsburturkast. Skipanin skal umfata húsarhald, virkir, stovnar, v.m.
§ 3. Kommunustýrið kann gera av, at innsavningarskipanin eftir § 2 ikki skal umfata húsarhaldsburturkast frá virkjum, stovnum, o.l., ella ikki skal umfata ávís sløg av húsarhaldsburturkasti. Kommunustýrið skal tá í staðin vísa á ein avhendingarmøguleika.
Kap. 3
Serliga dálkandi burturkast
§ 4. Kommunustýrið skal hava eina sjálvstøðuga innsavningar- og avhendingarskipan fyri burturkast, sum er nevnd í fylgiskjali til kunngerðina (serliga dálkandi burturkast). Skipanin skal umfata húsarhald og virkir.
Stk. 2. 1) Umhvørvisstovan kann gera broytingar í fylgiskjalinum.
§ 5. Einhvør, sum handfer ella burturbeinir serliga dálkandi burturkast, hevur ábyrgdina av, at hetta ikki elvir til dálking ella vanda fyri dálking av luft, jørð, vatni ella havi.
Stk. 2. Einhvør, sum er atvoldin til dálking við serliga dálkandi burturkasti ella er varugur við tílíka dálking á sínari ogn, skal beinanvegin boða kommunustýrinum frá.
§ 6. Virkir, sum handfara ella burturbeina serliga dálkandi burturkast, skulu boða kommunustýrinum frá. Fráboðanin skal upplýsa um slag, innpakking og nøgd av burturkastinum, og skal gerast á fráboðanarkortið sambært nærri ávísing frá móttøkustøðini fyri serliga dálkandi burturkast.
Kap. 4.
Annað burturkast
§ 7. Til annað burturkast skal kommunustýrið vísa á avhendingarmøguleika ella hava innsavningarskipan.
§ 8. Kommunustýrið skal hava móttøkustøð, t.d. bingjupláss, har møguleiki er hjá borgarum at sleppa av við burturkast.
§ 9. Handlar, kioskir o.l. skulu uttanfyri hava nøktandi tal av ruskíløtum til nýtslu hjá viðskiftafólkunum.
Kap. 5.
Nýtsluskylda
§ 10. Tað áliggur øllum at nýta innsavningarskipanirnar hjá kommunustýrinum ella tann avhendingarmøguleika, ið kommunustýrið vísir á. Tað er ikki loyvt at tveita ella lata burturkast, harundir ónýtilig akfør, skipsvrøk, fiskaslógv, havhestafjøður, v.m., liggja og rekast í haga, fjøru, á sjógvi, fram við vegi ella aðrastaðni.
§ 11. Burturkast skal avhendast regluliga fyri at fyribyrgja uppsavnan á staðnum. Kommunustýrið skal um neyðugt geva boð um, hvussu reglulig avhendingin skal vera.
Kap. 6.
Brenning av burturkasti
§ 12. 1) Brenning av burturkasti er bannað uttan við loyvi frá Umhvørvisstovuni eftir kap. 5 í løgtingslóg um umhvørvisvernd.
Stk. 2. Loyvt er tó at brenna burturkast, sum ikki er dálkandi (óviðgjørdur viður, pappír o.t.) í eldstaði og smáum ovnum í heimahúsum.
Stk. 3. Loyvi til at brenna nýggjárs- og jóansøkubál o.t. kann verða heimilað í burturkastsamtykt, jvb. § 56 í løgtingslóg um umhvørvisvernd, ella sambært góðkenning frá kommununi, um tað ikki hevur við sær ampa fyri grannalagið.
Stk. 4. Um brenning umfatað av stk. 2 ella 3 veldur til ampa, skal kommunustýrið geva boð um at gevast skal við brenningini, og at burturkastið skal koyrast til kommunalu móttøkustøðina fyri burturkast.
Kap. 7.
Felags ásetingar
§ 13. Kommunustýrið kann áleggja virkjum, stovnum o.t., sum avhenda burturkast, at geva allar neyðugar upplýsingar um tað, eins og álagt kann verða teimum at taka sýni av burturkastssamansetingini og at kanna umhvørvisárinið av burturkastinum.
§ 14. Kommunustýrið kann seta krøv um samansetingina av burturkastinum, harundir krevja, at burturkastið skal reinsast ella skiljast eftir ávísum reglum.
§ 15. Kommunustýrið skal um neyðugt fyri at fyribyrgja og basa ampum av burturkasti, geva boð um, hvussu burturkastið skal goymast, handfarast, v.m., harundir at burturkastið skal verða burturbeint innan nærri ásetta freist.
Stk. 2. Um boð eftir stk. 1 ikki eru lýdd innan ásettu freistina, skal kommunustýrið beina burturkastið burtur fyri rokning hjá tí, ið hevur fingið boðini.
Stk. 3. Um tað ikki ber til at ávísa hvør hevur ábyrgdina av burturkasti, sum liggur og rekst, ella á annan hátt ikki er tikið upp og burturbeint samsvarandi reglunum í hesi kunngerð, hevur kommunustýrið ábyrgdina av upptøkuni, og at beint verður fyri burturkastinum.
§ 16. Fyri goymslu, handfaring og viðgerð av burturkasti kann kommunustýrið áseta eitt gjald eftir góðkenning frá Føroya Landsstýri.
Kap. 8.
Eftirlit
§ 17. Stovnar, virkir o.l. skulu til eina og hvørja tíð kunna skjalprógva, at burturkastið er innsavnað, goymt, handfarið og burturbeint/avhent samsvarandi hesi kunngerð ella á annan góðkendan hátt.
§ 18. 1) Kommunustýrið er, eftir at hava boðað Føroya Landsstýri frá hesum, heimilað at leggja eftirlitsuppgávur sínar eftir hesi kunngerð til kommunufelagsskap ella til Umhvørvisstovuna.
Stk. 2. 1) Um kommunustýrið ella kommunufelagsskapur ikki røkir tær eftirlitsuppgávur, sum eru álagdar kommunustýrinum eftir hesi kunngerð, kann Umhvørvisstovan geva kommunustýrinum boð um, hvussu viðurskiftini skulu fáast í rættlag, ella Føroya Landsstýri kann geva boð um, at eftirlitið heilt ella partvíst skal verða framt av Umhvørvisstovuni.
Stk. 3. 1) Um illgruni er um álvarslig brot á hesa kunngerð, kann Umhvørvisstovan fremja beinleiðis eftirlit uttan um eftirlitsmyndugleikan á staðnum.
Stk. 4. 1) Eftirlit hjá Umhvørvisstovuni eftir stk. 1 og 2 verður útint fyri kommunustýrisins rokning.
§ 19. Eftirlitið verður útint samsvarandi kap. 7 í løgtingslóg um umhvørvisvernd.
Kap. 9.
Kæra
§ 20. 1) Avgerðir hjá kommunustýri ella kommunufelagskapi eftir hesi kunngerð kunnu samsvarandi kap. 11 og 12 í løgtingslóg um umhvørvisvernd kærast til Umhvørvisstovuna. Avgerðir hjá Umhvørvisstovuni kunnu kærast til Føroya Landsstýri.
Kap. 10.
Revsing og gildisreglur
§ 21. Brot á
1) § 2, § 3, § 4, stk. 1, 5, stk. 1 og 2, § 6, § 7, § 8, § 9, § 10, § 11, og § 12, stk. 1 og 4, § 15, stk. 1, 2 og 3 og § 17,
2) ella tann, sum ikki ger eftir boðum ella krøvum givin við heimild í § 11, § 12, stk. 4, § 13, § 14, § 15, stk. 1, og § 18, stk. 2,
3) ella heldur treytir í loyvum, givin við heimild í § 12, stk. 3 verður revsaður sambært § 72 í løgtingslóg nr. 134 frá 29. oktober 1988 um umhvørvisvernd.
§ 22. Henda kunngerð fær gildi 1. desember 1995.
Stk. 2. Samstundis fer úr gildi kunngerð nr. 41 frá 9. apríl 1992 um burturkast.
Stk. 3. Avgerðir tiknar eftir ta í stk. 2. nevndu kunngerð verða framhaldandi í gildi, til tað við heimild í hesi kunngerð verður tikin nýggj avgerð. Brot á slíkar avgerðir verða revsaði sambært higartil galdandi reglum.
.
.
.
.
A. Fitievni av djórum og plantum
Burturkast av vaski- og reingerðarevnum frá framleiðslu av vaski- og reingerðarevnum, sum t.d. kunnu innihalda alkalifosfat, -karbonat, -hydroxid og natriumhypoklorit.
Organisk loysingarevni við organisk bundnum halogeni, uttan eldfimt loysingarevni, t.d. methylenklorid, triklorethylen, triklorethan, og perklorethylen.
Organisk loysingarevni við organisk bundnum halogeni, blandað við eldfimum loysingarevnum, t.d. perklorethylen + butanol.
Organisk loysingarevni við ongum organisk bundnum halogeni, men blandað við evnum, sum hava organisk bundið halogen ella svávul.
PCB- og PCT- burturkast. Bland, sum innihalda PCB (polyklorerað biphenyl) og/ella PCT (polyklorerað terphenyl) umframt brúktar lutir og tól, sum innihalda PCB og/ella PCT.
Flótandi burturkast frá framleiðslu av organiskum evnum, sum innihalda eiturevni og organiskt bundið halogen og/- ella svavul.
Flótandi burturkast frá framleiðslu av organiskum evnum, sum innihalda organiskt bundið halogen og/-ella svávul.
Evja fra plastálegging, sum inniheldur PVC og organisk loysingarevni, t.d. bensin og terpentin.
Fastar leivdir frá endurvinning av loysingarevnum við halogeni, sum kann innihalda olju, fiti og leivdir av loysingarevnum.
Fastar leivdir frá framleiðslu av organiskum evnum, sum innihalda eiturevni og organiskt bundið halogen og/ella svávul.
Fastar leivdir frá framleiðslu av organiskum evnum, sum innihalda organiskt bundið halogen og/ella svávul.
Organisk loysingarevni, sum innihalda aromatisk loysingarevni, men ikki evni við organisk bundnum halogeni ella svávuli, t.d. toluen, xylen, cellulosutynnari, terpentin, petrolium.
Organisk loysingarevni, sum hvørki innihalda aromatisk loysingarevni ella evni við organisk bundnum halogeni ella svávuli, t.d. aceton, keton, alkohol, reinsibensin, hexan, dimethylformamid.
Burturkast av prentlitum, máling, lakki og træverju, ið innihalda leivdir av organiskum loysingarevnum. Burturkast av prentlitum, máling og lakki, ið ikki innihalda leivdir av organiskum loysingarevnum.
Tjøra og rustverjuolja, sum møguliga kunnu innihalda loysingarevni.
Bland við alkoholi og vatni, nýttar til vasking av nylonprentmót og leivdir frá endurvinning av hesum.
Leivdir fra destillatión av blandingum, sum innihalda aceton, styren og óhert polyester.
Organisk evni við metallsambindingum, tó ikki kyksilvuri, t.d. tetraethylblýggj, tetramethylblýggj og organiskar tinsambindingar, møguliga blandaðum við bensini.
Flótandi organiskar leivdir frá destillatión, sum ikki innihalda evni við organisk bundnum halogeni ella svávuli.
Formaldehydloysingar við minni enn 30% av formaldehyd.
Útmylki (emulsiónir) av vatni og phenoli og/ella formaldehydi.
Di-isocyanat, t.d. toluen-de-isocyanat (TDI) og methylen-di-isocyanat (MDI).
Frostløgur, t.d. ethylenglycol.
Evja av latexi og gummi, sum innihalda organisk loysingarevni. Innihalda harpiks, polymeriseringa- evni umframt bensin og/ella toluen og/ella onnur organisk loysingarevnir.
Evni fra smyrjioljuendurvinning, ið innihalda sterka sýru, t.d. svávulsýru, svávulsýrling og blýggj.
Límburturkast, ið inniheldur organisk loysingarevni umframt leivdir av tvíkomponentlími.
Fastar leivdir frá framleiðslu av organiskum evnum, ið ikki innihalda evni við organiskt bundnum halogeni ella svávuli.
Dust fra framleiðslu av bremsikubbum, kílareimum og flutningsbondnum, ið innihalda asbest og/ella metal, t.d. antimon, blýggj og kopar.
Rótamorl via blýggjsambindingum.
D. Ólívrunnin evni
Súr bland við vatni og evnum, ið innihalda kromsambindingar.
Súr bland við vatni, sum innihalda salpetursýru, men ikki flussýru, og sum kunnu innihalda metalsambindingar.
Súr bland við vatni, sum innihalda flussýru og/ella sølt av flussýru (flourid) , og sum kunnu innihalda metalsambindingar.
Súr bland við vatni, sum innihalda saltsýru, svávulsýru ella fosforsýru, og sum kunnu innihalda metalsambindingar.
Fotografiskur framkallari.
Fotokemikaliur, ið innihalda kromsambindingar. Bleikjari. støðgari, herðari o.t.
Fikser.
Bland við vatni og lúti uttan cyanid, t.d. avfeittari og metaláleggingarløgur, sum kunnu innihalda metalsambindingar.
Bland við vatni og lúti við cyanid, t.d. avfeittari og metaláleggingarløgur, sum kunnu innihalda metalsambindingar.
Evja vill metalhydroxidi og metaloxidi, sum inniheldur krom, kopar, nikkul, sink, blýggj, kadmium ella silvursambindingar.
Evja fra roykreinsing fra metal- og jarnstoypivirkjum, ið innihalda oxid og sulfat av blýggj, kadmium, kopar, sink, krom, nikkel, jarn, vanadium ella aluminium.
Burturkast fra litingarvirkjum. T.d. imprægneringsløgur, sum inniheldur pentaklorphenol ella sambindingar av metal og/ella loysingarevnum.
Evja við vatni frá trýstimprægnering av viði við óorganiskum søltum, ið innihalda kopar, krom, arsen ella fluorsambindingar.
Herðarasølt, við natrium- og bariumcyanid og sodasambindingum.
Kyksilvurburturkast, sum metalisk kyksilvur, organisk og óorganisk kyksilvursambindingar, t.d. sublimat.
Leivdir av motorolju, gear- ella hydraulikolju, hitatransmissiónsoljum, sum t.d. transformatorolja, smyrjolju, smyrjifiti, leivdum úr olju- og bensinútskiljarum, bori- og skerioljur, oljuútmylki, motorbensin, petrolium, dieselolja, gassolja, fuelolja og aðrar leivdir, sum eru oljudálkaðar.
F. Annað burturkast
Klútar, nógv dálkaðir við organiskum loysingarevnum.
Akkumulatorar og battaríir.
Burturkast frá framleiðslu av evnafrøðiligum oyðingarevnum.
Burturkast av heilivági.
Kemikaliuburturkast frá starvsstovum og royndarstovum.
Burturkast av glas- og steinull, ið inniheldur fenol. Burturkast sum inniheldur asbest, t.d. bjálvingartilfar og bygningsplátur úr asbest.
Løgir við CFC, HCFC og líknandi evnum, t.d. frá køli- og frystiskipanum og eldsløkkingarskipanum.
1) Broytt við kunngerð nr. 90 frá 28. september 2007, har § 15 er soljóðandi: “Henda kunngerð kemur í gildi 1. oktober 2007.”


text:
Vatnavegurin20.03.2017
Arbeitt verður á Vatnavegnum hesa vikuna. Heitt verður á bilførarar um at vísa varsemi.
Hvítanesvegurin20.03.2017
Arbeitt verður á Hvítanesvegnum við arbeiðsvegin til Eysturoyartunnilin 21-24. mars. Heitt verður á bilførarar um at vísa varsemi.
Kunoyartunnilin20.03.2017
Í sambandi við trygdar- og eftirlitsarbeiði í Kunoyartunlinum verður tunnilin stongdur
mánakvøld til fríggjamorgun frá klokkan 22.00 á kvøldi til klokkan 06.00 á morgni í tíðarskeiðnum 20. mars til 23. juni. Ferðsla sleppur ígjøgnum á midnátt, kl. 02 og 04.
Sandavágur20.03.2017
Arbeitt verður í Sandavági hesa vikuna afturat. Heitt verður á bilførarar um at vísa varsemi.
Norðdepil - ferðsluljós09.02.2017
Tøkniligir trupulleikar eru í løtuni við ferðsluljósunum í Norðdepli, sum merkir, at skipanin ikki er virkin í løtuni. Tað kann taka nakað av tíð, áðrenn skipanin er fingin í rættlag. Heitt verður á bilførarar um at vísa varsemi.
Gásadalsvegurin05.12.2016
Frá fyrst í desember 2016 til mánaðarskiftið apríl-mai 2017 verður arbeitt á Gásadalsvegnum millum Bø og tunnilsmunnan. Heitt verður á bilførarar um at vísa varsemi.
Sandavágur30.11.2016
Arbeitt verður upp á eina rundkoyring í Sandavági til og við 16. desember. Heitt verður á bilførarar um at vísa varsemi.